“A̱mgba̱m nyin wa nang n dyiat bah.
N dyen á̱niet ba nang n ku nkhai ma̱ nyin a̱ni.
A̱mgba̱m ma̱ng a̱nia,
ku yet ta hwa A̱lyiat A̱gwaza na na̱ bai cha̱chaat nyia̱,
‘A̱tyu a̱ ya kyayak hu ma̱ng a̱nung a̱ni,
a̱ bwuak a̱ si̱ tyia̱ a̱tyu lak li nung.’
“N shei ma̱ng a̱nyin a̱lyiat nani ma̱ninika,
neet nang na̱ ka̱ mbai da̱ a̱nu ka bah.
Da̱nian jen nang na̱ bye mbai da̱ a̱nu ka a̱ni,
nyi ka nwuak a̱chuchuk nang nung gwa ngyet A̱tyu A̱gwaza kup gu tyok a̱ni.
A̱tsatsak a̱lyiat wa nang n shei ma̱ng a̱nyin;
konyan wa san a̱tyu nang n ta̱m ndyo a̱ni ma̱ng fwuo nyiung,
ku li á̱ ngyei nung gwa gu san.
Ma a̱nia wa,
a̱tyu a̱ ma nsan nung ma̱ng fwuo nyiung a̱ni,
a̱ mun a̱ san a̱tyu a̱ ta̱m ma̱ng a̱nung wa a̱ni.”
Nang Yesu ntyak a̱lyiat nani a̱ni,
fwuo nggu hu si̱ byian.
Huhwa si̱ mbyia̱ a̱ si̱ ghwut a̱ si̱ hyia̱ ma̱ng a̱mba kpa̱sai nyia̱,
“A̱tsatsak a̱lyiat,
n tak ma̱ng a̱nyin;
a̱tyo nyiung mami nyin na yet nung a̱bang a̱byin!”
Huhwa mman ta̱m Yesu na si̱ ta̱bat bwan nwuan á̱ghyang.
Mat,
ba̱ lyen nggwon ta̱m ka nang Yesu lyiat a̱ fa da̱ nka a̱ni bah.
A̱tyo nyiung mami mman ta̱m nang Yesu fa̱k da̱ nggu a̱ni ba̱t,
nang gu swan ma̱ kpa̱mkpaan ma̱ng Yesu;
huhwa Bitut si̱ lyiat ma̱ng a̱nggu mi̱ bwak,
a̱ si̱ tyan nggu ndyo nyia̱,
“Lyip A̱tyoli nzi̱t wu,
a̱tyu nang gu lyiat a̱ni.”
A̱jawa,
nggwon ta̱m ka nang Yesu fa̱k da̱ nka a̱ni,
si̱ shoot a̱ nat kpa̱mkpaan ma̱ng Yesu.
Ka̱ si̱ lyip gu nyia̱,
“A̱tyoli,
a̱nyan wa nang a lyiat?”
Yesu si̱ nwuak gu shim hu nyia̱,
“A̱tyu nang n na nzwup chunchong burodi jini mi̱ nyung,
n nang nggu a̱ni;
a̱tyu a̱wa wa!”
A̱jawa Yesu si̱ kyiak chunchong burodi ji,
a̱ si̱ zwup mi̱ nyiung hu.
A̱ si̱ nwuak Yahuda,
a̱fai Siman Iska̱riyoti.
Nang Yahuda nsan chunchong burodi ji a̱ni,
di̱ yong a̱hwa A̱ta̱nyeang ka si̱ kin nwuo mami nggu.
A̱jawa Yesu si̱ nyia̱ ma̱ng Yahuda a̱ni,
“Kyang hu nang a chat nyia̱ hu a̱ni;
nyia̱ hu a̱nggang.”
A̱mgba̱m mba,
ba̱ shya̱ di̱ ya kyayak hu dundung ma̱ng Yesu a̱ni,
á̱ mbyia̱ a̱tyu a̱ ku fi̱k kyang hu ku mbyia̱ Yesu nhyia̱ ma̱ng a̱nggu a̱nia a̱ni bah.
Mat nang Yahuda wa ku mba̱ng a̱burga kurum mba wu a̱ni;
huhwa si̱ mbyia̱ á̱ghyang á̱niet mami mman ta̱m na ku fa Yesu shei ma̱ng a̱nggu gu san kyang nang á̱ na chat ma̱ A̱yet wu a̱ni;
kalak ke gu ma nchat kyang gu mbeang á̱kunak ni̱nia a̱ni.
Nggu Yahuda meang,
nang gu nsan chunchong burodi ji a̱ni,
a̱ si̱ kin ghwut a̱ nat ta̱usa.
Di̱n jen a̱ja nang a̱tyetuk ka̱n khwat.
Nang Yahuda nghwut a̱ si̱ nkat a̱ni,
Yesu si̱ nyia̱,
“Ma̱nini kya nang á̱ na nnwuak Nggwon A̱tyubishyi,
a̱wot a̱ bu nwuak A̱gwaza shi mat Nggwon A̱tyubishyi.
Ka̱ A̱gwaza shya̱ shi mat Nggwon A̱tyubishyi;
ma a̱nia wa nang A̱gwaza na nnwuak Nggwon ka shi da̱nian a̱pyia̱ nggu.
A̱wot ka̱ na shya̱ shi mi̱ di̱ yong a̱hwa.
“Nyin mman nung,
jen ji nang n na nshya̱ ma̱ng a̱nyin a̱ni,
ji̱ bu la̱u shi hu bah.
Nyi na chat nung,
a̱wot ma̱nang n hyia̱ ma̱ng A̱yahudawa ba a̱ni;
a̱vwuo ka nang n naat a̱ni,
nyi si̱ mi̱n nat bah.
Huhwa n chat n tak nyin.
Doka swai ja nang n nwuat nyin:
Nyi chat á̱ghyang nyin!
Ma̱nang n chat nyin a̱ni;
ma a̱nia wa nyin mameang,
nyi na nchat á̱ghyang.
A̱nia wa na mbyia̱,
konyan mi̱ swanta hu á̱ nfi̱k nang nyi ngyet mman ta̱m nung nia.”
Siman Bitut si̱ lyip Yesu nyia̱ “Nwan A̱tyoli nung,
a naat a̱ji wa?”
Yesu si̱ nwuak gu shim hu nyia̱,
“A si̱ mi̱n khwi nung di̱ yong huni,
a nat tyan ji nang n naat a̱ni bah.
Di̱n jen jhyang ja nang a bye nkhwi nung,
a nat dundung ma̱ng a̱nung.”
Bitut si̱ bu lyip Yesu nyia̱,
“A̱tyoli nung,
yihwa mbyia̱ nang n si̱ mi̱n khwi ang ma̱ninika bah?
Di̱ yong huni,
n da̱p vam n khwu dundung ma̱ng a̱nwan!”
Yesu si̱ nyia̱ ma̱ng a̱nggu a̱ni,
“A̱tsatsak a̱lyiat wa,
a la̱p vam a khwu da̱nian nung a?
N chat n tak ang tsatsak a̱lyiat;
neet nang a̱gbak ka̱n tyiap bah,
a na fwuo lyen nung bwuo a̱ka̱tat!”